ועדת החוץ והביטחון, כנסת 21, פרוטוקול מספר 8, 2019-08-13 12:00

אבי דיכטר: שלום לכולם.

אבי דיכטר: אני מניח שכולם רואים שחסר כאן מנהל הוועדה, שמואל לטקו, ואנחנו משתתפים בצערו – אביו נפטר לפנות בוקר וההלוויה תהיה מחר בשעה חמש.

אבי דיכטר: אנחנו שולחים מכאן את תנחומינו.

אבי דיכטר: לטקו איבד את אימו לפני חצי שנה.

אבי דיכטר: כמי שליווה את לטקו וראה את האופן שבו הוא סעד את שני ההורים, זה באמת פרק ללמוד ממנו מה זה כיבוד אב ואם.

אבי דיכטר: אבל המציאות היתה קשה יותר מכל דבר אחר, ומכאן אנחנו שולחים את תנחומינו ללטקו ולמשפחה.

אבי דיכטר: במעבר חד לעניין אחר, הזדמנות לפני שאנחנו נכנסים לעובי הקורה, להגיד למוטי תודה רבה על התקופה – שנה, כמה זה היה?

מוטי מרדכי מנדלסון: שנה.

רחל שני: היו"ר אבי דיכטר: מוטי היה כאן שנה בייעוץ המשפטי, ליווה אותנו, והיום זו הישיבה האחרונה.

קריאה: השעות האחרונות.

אבי דיכטר: השעות האחרונות - - -

מיכל רוזין: זה נשמע רע - - -

אבי דיכטר: בוועדה, בוועדה.

אבי דיכטר: תודה רבה על כל השנה הזו.

אבי דיכטר: בהצלחה במבחנים – אוטוטו, נכון?

אבי דיכטר: בדצמבר?

אבי דיכטר: ומניסיון העבר, עוד ניפגש פה.

מוטי מרדכי מנדלסון: בשמחה רבה.

אבי דיכטר: אתה יכול לשאול אחרים בוועדה.

אבי דיכטר: תודה רבה.

אבי דיכטר: סליחה ששיתפנו את כולם, אבל בכל אופן אלה אנשי צוות הוועדה.

אבי דיכטר: אנחנו מתכבדים היום באיחור מסוים, אבל קרו כמה דברים, היו בחירות ועוד בחירות, ולא ידענו בדיוק מתי אפשר יהיה לעשות את זה בראש שקט, וראינו שאנחנו לא רוצים למשוך את הטיפול בדוח הנקח"ל.

אבי דיכטר: מאחר שנכנסו בחירות נוספות ועד שתיכון הכנסת הבאה ותיכון הממשלה הבאה, הסיפור הזה יביא אותנו לפאתי אוקטובר-נובמבר, לא לפני זה.

אבי דיכטר: ולכן בניגוד למקובל לומר אחרי החגים, אנחנו החלטנו לומר, זהו זה, it's about time, ונקיים את הישיבה כאן היום.

אבי דיכטר: אז קודם כל אני שמח על חברי הכנסת שהגיעו.

אבי דיכטר: קיבלנו את הדוח הזה לעיוננו.

אבי דיכטר: אני מניח שחברי הכנסת מכירים אותו.

אבי דיכטר: אני מניח שהנקח"ל יֵדע לדבר על עיקריו בפנינו.

אבי דיכטר: לאחר שהסקירה תינתן על ידי הנקח"ל אנחנו נסגור את הישיבה.

אבי דיכטר: כרגע הישיבה פתוחה, כפי שאתם רואים.

אבי דיכטר: אני אומר את זה בראש ובראשונה לך, הנקח"ל.

אבי דיכטר: צריך לקחת את זה בחשבון.

אבי דיכטר: אני אומר לחברי הכנסת – אנחנו נסגור את הדיון לאחר שתסתיים סקירת הנקח"ל, כדי שאפשר יהיה לעשות דיון ולא להיות מוגבלים במה אומרים ומה שואלים ומה עונים.

אבי דיכטר: לכן הוא יהיה דיון סגור וחסוי כדי שיהיה אפשר לדבר גם מעבר למגבלות.

אבי דיכטר: הנושא הזה מספיק חשוב עם לא מעט ניסיונות שלנו מהעבר.

אבי דיכטר: ובכל מקרה נקדיש לזה שעה וחצי, זה זמן המסגרת שקיבלנו לדיון הזה.

אבי דיכטר: אני מניח שהדוח הזה מקבל לאחר מכן תפוצה ממילא, אז יוכלו לעסוק בו גם בהיבט הציבורי מעבר לצרכים שלנו כוועדת החוץ והביטחון.

אבי דיכטר: עד כאן.

אבי דיכטר: תודה רבה.

אבי דיכטר: אדוני הנקח"ל, בבקשה.

איתן דהן: תודה רבה.

איתן דהן: לפתיח אני אציג שאני נמצא כאן.

איתן דהן: איתי נמצאות גם הרמ"חית היוצאת – אתמול היה לנו ערב פרידה מאתי שבסך הכול מימשה את תפקידה בצורה מצוינת במהלך קרוב לחמש שנים, ומחליפה אותה מור וליק שמגיעה אלינו מתפקידי ליבה בתוך צה"ל, מתפקידה האחרון בלכת הרמטכ"ל.

אבי דיכטר: אתי היתה למיטב זכרוני זמן לא קצר - - -

איתן דהן: חמש שנים כמעט.

אבי דיכטר: תודה רבה, קודם כל, ובהצלחה בכל כיוון שתפני.

אבי דיכטר: ובהצלחה לך.

אבי דיכטר: אנחנו מכל הלב מאחלים בהצלחה.

אבי דיכטר: תאמיני לי, תצטרכי את זה.

איתן דהן: ונמצא אתנו דוד היועמ"ש, שמסייע לנו כמובן בכל העבודה המקצועית בהיבט המשפטי.

איתן דהן: ראשית, מתחילת השנה אני משמש כממלא מקום נקח"ל, בנוסף על תפקידי כמבקר מערכת הביטחון בתוך משרד הביטחון.

איתן דהן: אני חושב שנכון כבר בפתיח להביע הערכה רבה לאנשי היחידה שפעלו במהלך השנה האחרונה, ובוודאי ב-2018 ולפני כן, גם בראשותו של בריק, על טיפול מקצועי, מדויק, עמוק בכל קבילות החיילים כפי שנכתבו במהלך השנים האחרונות.

איתן דהן: והדוח שאני אציג כאן מתבסס כמובן על שנת 2018, ותוך כדי אביא גם דוגמאות מתוך השנה הזו כדי שבהיבט הרלוונטיות של הדוח הוא ייגע בדוגמאות עכשוויות.

איתן דהן: הדוח מלא בדוגמאות, ולכן העברנו אליכם את הדוח מספר שבועות טרם הדיון על מנת שתוכלו לעיין בהן ולראות.

איתן דהן: אני אפרט את חלקן בהמשך, אי אפשר לעבור על הכול כמובן.

איתן דהן: אבל אני אגע בעיקרי הדוגמאות ואנסה לתמוך את הטענות שלי בדוגמאות שראינו בתוך קבילות החיילים ובתשובות שאנחנו נתנו.

איתן דהן: (הצגת מצגת) בכל שנה יש קרוב ל-7,000 קבילות.

איתן דהן: בשנה הזה כ-6,750 קבילות שהוגשו אלינו, ומתוך הקבילות שאנחנו בדקנו מעל 60% מהקבילות נמצאו כקבילות מוצדקות.

איתן דהן: כלומר, אנחנו בדקנו אותן, הבנו שאכן יש בטענות החייל צדק, וכמובן גם כתבנו את התשובות הנכונות לאן שצריך, בעיקר למפקדים.

איתן דהן: כ-12% מהקבילות הן קבילות של אנשי קבע.

איתן דהן: אני רואה בזה מספר משמעותי, אני אציין את זה בהמשך.

איתן דהן: אני חושב שלמרות שהנתון שומר על מצב יציב לאורך השנים, הוא בהחלט נתון שצריך לבחון אותו ולצמצם אותו ככל שניתן.

איתן דהן: 22% מהקבילות הן ממלש"בים.

איתן דהן: רוב הקובלים בצה"ל הן בדרגות סמל וסמל ראשון.

איתן דהן: זה חשוב כי חלק גדול מהקובלים הם גם מפקדים בצבא, וגם זה נושא שאגע בו בהמשך.

איתן דהן: יחס מפקד פקוד – אני חושב שהנושא הזה עולה כל שנה כנושא דומיננטי בתוך הדוח עצמו, ואנחנו נעסוק פה בדוגמאות שיביעו את העניין הזה.

איתן דהן: התחום הרפואי – כפי שהיה בדוחות קודמים, עדיין מהווה בעיה בתוך צה"ל, אם כי צריך להגיד שישנה עבודה משמעותית שנעשית בנושא הזה וגם זה יפורט כאן בהמשך.

איתן דהן: עיקרי הנושאים שבהם אנחנו עוסקים בדוח הם: 1.

איתן דהן: פגיעה בזכויות יסוד של חיילים – נפרט את זה בתוך הדוח.

איתן דהן: 2.

איתן דהן: תחום הרפואה – בעיקר הפער בשירותים הרפואיים.

איתן דהן: אני מזכיר שהסוגיה הרפואית נמדדת בשני קריטריונים מרכזיים.

איתן דהן: האחד זה הטיפול הקליני, כלומר חייל מול רופא.

איתן דהן: והשני הוא תהליך השירות.

איתן דהן: כלומר, עד שהוא מגיע לרופא וכשהוא יוצא ממנו, אם התהליכים תקינים, בלוחות זמנים רלוונטיים, ונותנים מענה לצרכים של החיילים.

איתן דהן: ניגע בזכויות ת"ש ותשלומים.

איתן דהן: מלש"בים, המועמדים לגיוס, לשירות ביטחון – כמות קבילות משמעותית.

גדעון סער: היא גם בעלייה עקבית.

איתן דהן: היא אכן בעלייה, ואנחנו ניגע בזה.

איתן דהן: צריך להסתכל גם מה יש בתוך העלייה, וגם בזה אנחנו ניגע בתוך הדוח.

איתן דהן: ישנה עלייה של 16% בקבילות של משרתי המילואים – נושא חשוב מאוד גם כן.

איתן דהן: נמצאים איתנו לכל אורך הדרך משרתי המילואים.

איתן דהן: אלה אנשים שהם לא חיילים בסדיר בצה"ל, מחייבים התנהלות יותר רגישה, יותר נכונה, נפרט בהמשך.

איתן דהן: קבילות של אנשי קבע – גם קצינים, גם נגדים.

איתן דהן: יש קבילות של קצינים בדרגות סגני אלוף.

איתן דהן: זה חריג יחסית, אבל אלה קבילות שבהחלט צריך להסתכל עליהן.

איתן דהן: והסוגיה של הגדודים המעורבים – הגם שישנו שיפור בעניין, עדיין ישנן בעיות שנוכל לדון בהן בהמשך, לפרט אותן ולהציג אותן בפניכם.

אבי דיכטר: לפי הנתונים שלך, 50% מהקבילות זה הסדיר?

איתן דהן: כ-50% מהקבילות זה החובה.

איתן דהן: החובה, משמע חיילים בחובה.

איתן דהן: סדיר זה כולל גם את אנשי הקבע.

אבי דיכטר: החובה.

אבי דיכטר: דייקת נכון.

איתן דהן: בדוח אני אתמקד בלהשמיע את קולות החיילים.

איתן דהן: אני באופן אישי עובר על כל קבילה, קורא אותה, מעיין בה, מעיין גם בקבילת החייל.

איתן דהן: ולכן אני חושב שבבמה הזו יש לי הזדמנות מצוינת להביא לפה את קולות החיילים, גם בהיבט של רווחתם, הטיפול בהם, היחס של מפקד-פקוד, ותראו את זה תיכף בפירוט.

איתן דהן: נתקדם במצגת – אני אתחיל בשקף שמסתכל על השוואה רב-שנתית של מספר הקבילות שהתקבלו בין 2008 ל-2018.

איתן דהן: ניתן לראות בחלק העליון של הגרף – אלה בעצם סך כל הקבילות.

איתן דהן: אפשר לראות שישנה ירידה מסוימת בסך הקבילות, ירידה מ-7,000 ל-6,749, ירידה של כ-250 קבילות.

איתן דהן: בסך הכול אכן יש יציבות, אבל עדיין מדובר כמובן בכמות גדולה מאוד.

איתן דהן: לגבי חיילי חובה – זה הגרף בצבע תכלת, אפשר לראות שבסך הכול ישנה מגמה של ירידה בקבילות חיילי החובה.

איתן דהן: אבל כשניכנס לתוך הקבילות אתם תראו שלמרות הירידה בחלק מהמקומות ישנן קבילות שהן בעוצמה גבוהה.

איתן דהן: אבל אני יכול להגיד, כמפקד המון שנים בצה"ל, כמבקר מערכת הביטחון וכנציב קבילות חיילים, שאני רואה תמונה מלאה.

איתן דהן: אפשר להגיד שלאורך השנים העוצמות של הקבילות ירדו.

איתן דהן: כלומר, אם היינו רואים בעבר כמות גדולה של קבילות של כמעט התעללות בחיילים, הנושא הזה פחות בא לביטוי, אם כי עדיין ישנם מקרים חריגים ואנחנו נציג אותם כאן בהמשך.

אבי דיכטר: הנתון מעניין כי זו השנה עם מספר הקבילות הכי נמוך בעשר השנים האחרונות.

איתן דהן: נכון.

איתן דהן: בחובה.

אבי דיכטר: בחובה.

אבי דיכטר: זה מעניין.

איתן דהן: לגבי המועמדים לשירות ביטחון – קודם כל, אפשר לראות שלאורך השנים ישנה מגמת עלייה כפי שצוין פה.

איתן דהן: זה גם מופיע בדוח בצורה בולטת.

איתן דהן: אנחנו נפרט מה הן הסיבות שאנחנו חושבים שבגינן ישנה העלייה הזו בעוד מספר שקפים.

גדעון סער: אפשר לשאול שאלה?

איתן דהן: כן, בבקשה.

גדעון סער: מאחר שיש ירידה מסוימת הסך כל הקבילות וירידה בקבילות בקרב חיילי החובה, אני מסתכל על הגרף של המלש"בים והוא פי שלושה קבילות מאשר לפני עשור.

גדעון סער: ואני שואל אם יכול להיות שהמענה או התקשורת של הצבא עם האוכלוסיה הזאת היא פחות טובה מאשר נושא העמידה על הזכויות לגבי חיילים בכלל וחיילי החובה בפרט.

איתן דהן: אני חושב שזה קצת יותר מורכב - - -

גדעון סער: כי זה נתון עוצמתי.

איתן דהן: אכן.

איתן דהן: ברשותך, אני אפרט את זה בעוד שניים-שלושה משפטים ואני אוכל להציג את זה בצורה ברורה.

איתן דהן: לגבי הקבע – אותי הנתון הדאיג, אם כי אפשר לראות ולומר שבסך הכול זה שומר על יציבות.

איתן דהן: אבל אם מנתחים את הקבילות של אנשי הקבע כ-850 קבילות, רובם הגדול הוא נגדים, חלקם גם קצינים.

איתן דהן: אני לא רוצה לנקוב כאן במספר החיילים בצבא, ואולי נדבר על זה בהמשך, אבל כשאני מסתכל על כמות אנשי הקבע בצבא, אין ספק שהמספר הזה הוא גדול.

איתן דהן: צריך לזכור שאנשי הקבע, הקצינים והנגדים, הם אנשים שבחרו לקשור את גורלם עם צה"ל.

איתן דהן: הם חלק מהליבה של צה"ל, והייתי מצפה ששם כמות הקבילות תהיה הרבה יותר נמוכה מהמספר הזה.

איתן דהן: זה גם רומז להמשך בהיבט של היחס והשיח הפיקודי שנמצא גם ברמות הללו.

איתן דהן: והנושא האחרון הוא קבילות המילואים – אפשר לראות פה מגמת עלייה, קלה אומנם, אבל היא קיימת.

איתן דהן: לגבי התפלגות אוכלוסיית הקובלים – בחלק מהנתונים כבר נגענו.

איתן דהן: אם מסתכלים על 2017 ועל 2018, אין שינוי חריג שאפשר להצביע עליו בצורה חריגה, למעט ההתייחסות של האזרחים שאפשר לראות כאן שאולי קצת נמצאת במגמת ירידה.

איתן דהן: אבל בסך הכול יש פה יציבות.

איתן דהן: כ-50% מהקובלים הם חיילי חובה.

איתן דהן: זה גם מדבר עם יחס ההתפלגות של האנשים בתוך צה"ל.

איתן דהן: בשקף הזה אפשר לראות את פירוט תוצאות הטיפול על פי מספר הקבילות.

איתן דהן: כפי שציינתי בהתחלה, מעל 60% מהקבילות שבהן עסקנו נמצאו מוצדקות, וציינתי למה אני מתכוון – משמע קראנו אותן, הבנו שיש פה בעיה וביצענו אקט כזה או אחר על מנת לקיים טיפול.

איתן דהן: וניתן לראות פה את הקבילות שהן לא מוצדקות.

איתן דהן: יש פה קבילות למטה שעצרנו אותן עוד בתחילת התהליך.

איתן דהן: אני אתן דוגמה למה אנחנו עושים את זה.

איתן דהן: חייל כותב קבילה, מפקד מבין שהוא כתב קבילה, מביא אותו לשיחה, פותר איתו מיד את הבעיה.

איתן דהן: החייל מרים טלפון בחזרה לנציבות קבילות החיילים ואומר: תקשיבו, נפתרה לי הבעיה ואני מבקש לעצור את הקבילה.

איתן דהן: אם לא מדובר פה בדגל שחור, כלומר אירוע חריג מאוד שאנחנו מסתכלים עליו ואומרים, רגע, שנייה, צריך להסתכל עוד שנייה לעומק, אנחנו מאפשרים את הסגירות הזאת.

איתן דהן: יש בזה גם רעיון נכון, לתת למפקדים את ההזדמנות בשיח פיקודי לסגור בעיות.

איתן דהן: מבחינתנו זה פתרון יותר טוב מאשר אני מצביע על המפקד ואומר לו, אתה כך וכך.

איתן דהן: היינו רוצים שזה ייעשה לפניי בצינור פיקודי, ואני חושב שהתהליך הזה הוא תהליך טוב.

איתן דהן: במקומות שבהם אין תהליך כזה, אנחנו דואגים להבהיר את העניין בצורה חדה וברורה.

איתן דהן: כאן אפשר לראות את התפלגות נושאי הקבילות שהתבררו.

איתן דהן: כלומר, זה לא מספר הקבילות.

איתן דהן: יכולה להיות קבילה למשל שעוסקת בשני נושאים, שחייל קובל ואומר, מצד אחד המפקד מתנהג אליי בצורה לא הוגנת, לא חוקית, בניגוד לפקודות הצבא, אבל גם הטיפול הרפואי שקיבלתי בגדוד הוא לא טוב.

איתן דהן: ולכן יש פה התפלגות של נושאי קבילות.

איתן דהן: לדעתי חשוב להבין מהשקף הזה מספר דברים.

איתן דהן: קודם כל, יחס מפקד-פקוד עדיין מוביל.

איתן דהן: אנחנו רואים שזה שומר על אחוז לאורך שנים, רבע מהקבילות, מספר משמעותי.

איתן דהן: היינו רוצים שהמספר הזה יֵרד באופן משמעותי.

איתן דהן: זה יכול לרדת בשיח פיקודי נכון.

איתן דהן: אנחנו נראה את זה בהמשך, מה מוביל את הקבילות הללו.

איתן דהן: הנושא השני הוא סוגיית המלש"בים שדוברה כאן.

איתן דהן: המאפיינים של עיקרי הקבילות נוגעים בכמה דברים.

איתן דהן: דבר ראשון, בתהליך המיון.

איתן דהן: יש טענות של הרבה מלש"בים שתהליך המיון הוא מיושן ולא עדכני.

איתן דהן: החבר'ה שמגיעים בדור ה-Z ובדור ה-Y ובדור המתקדם יותר – איך הבן שלי קובע יציאה היום עם החברים שלו?

איתן דהן: תוך שנייה בווטסאפ הם כבר סגרו, ואחרי שהוא אמר לי שהוא אוכל ארוחת ערב בבית הם כבר קבעו שהם נוסעים לתל אביב.

איתן דהן: היום אנשים מצפים למיון רלוונטי יותר, מהיר יותר, מותאם אישית לבן אדם ולא משהו רחב.

איתן דהן: ולכן בחלק מהמקומות התלונות הן על המיון.

איתן דהן: ישנם חיילים איכותיים שבסוף מנותבים לתפקידים, כגון: נהגים, לא בגלל שצה"ל לא יודע למיין – יכול להיות שישנן בעיות גם במיון – אלא בגלל שבחלק מהמקומות התמלאו המכסות שמיועדות לחיילים האיכותיים, וחלק מהחיילים האלה מופנים למשימות שהם בעצם אומרים לעצמם, רגע, המשימה הזאת לא מתאימה למה שאני מוכשר.

איתן דהן: אז סוגיית המיון עולה בצורה בולטת.

איתן דהן: סוגיית הטיפול הרפואי, קב"ן – זה גם עונה לשאלה ששאל פה חבר הכנסת, ואני אתייחס לזה בהמשך.

איתן דהן: הסוגיה הרפואית מקבלת פה חלק נפרד ובולט.

איתן דהן: אפשר לראות מספר גדול.

איתן דהן: אומנם צה"ל הולך לתהליך משמעותי.

איתן דהן: אף תהליך לא מבטיח פתרון מלא, אבל בהחלט בעיות שמצביעות גם על תהליכים וגם על איזורים קליניים שיש איתם בעיות.

איתן דהן: סוגיית התשלומים – חלק גדול מקבילות אנשי הקבע עוסקות בעניין הזה.

איתן דהן: אני תיכף אפרט.

איתן דהן: בחלק מהמקומות יש התנהלות בעייתית שחלקה תלויה למשל במערכות ממוכנות.

איתן דהן: פתאום פונים לאיש קבע לאחר שהשתחרר ואומרים לו, שלום, אתה חייב לצבא 10,000 שקל.

איתן דהן: שואל איש הקבע, רגע, אתמול השתחררתי, אמרו לי שאני לא חייב.

איתן דהן: אכן, בדקנו אבל אתה כן חייב.

איתן דהן: זה לא דבר גורף, זה לא קורה לכל האנשים.

איתן דהן: במקומות שזה קורה ולמי שזה קורה, הוא מרגיש שהוא מאה אחוז מהעניין.

איתן דהן: ולכן בחלק מהקבילות זה עולה בעוצמה.

איתן דהן: את שאר הדברים אפשר לראות פה.

איתן דהן: אני לא אפרט אותם.

אבי דיכטר: אתה יכול לומר לנו מילה לגבי ההתפצלות בין חיילים לחיילות?

אבי דיכטר: האם יש תלונות שהן אופייניות למגדר אחד ולא אופייניות למגדר אחר או להיפך?

איתן דהן: אני לא זיהיתי משהו מאפיין.

איתן דהן: אלא אם כן מישהו אחר ראה משהו אחר.

איתן דהן: בסוגיה המגדרית שאני אעסוק בה בהיבט של מגדר כמגדר, הפרדה בין בנים לבנות וכולי, שם אפשר לראות שהתלונות באות בעיקר מבנים.

איתן דהן: אבל בקבילות כנושא כולל, אני רואה פחות הבחנה.

אורנה ברביבאי: בעבר זה עלה עם מערך התצפיתניות, אבל זה עלה בהקשר המקצועי ולא - - -

איתן דהן: אכן.

אתי מכאני: גם הקבילות מהגדודים המעורבים לא קשורים לסוגיות המגדריות - - -

אבי דיכטר: אורנה, לא שמתי לב שיש פה מומחית לעניין.

אורנה ברביבאי: אני מקשיבה ברוב קשב.

איתן דהן: משך הטיפול – סוגיה משמעותית, אנחנו עוסקים בה כל הזמן.

איתן דהן: אנחנו גם עוסקים בביקורת עצמית על עצמנו.

איתן דהן: אנחנו שואלים אם אנחנו מצליחים לענות בזמנים רלוונטיים לקבילות של חיילים.

איתן דהן: גם נורא קשה לקבוע מדד מסוים למענה לקבילה.

איתן דהן: בסך הכול יש פה התפלגות.

איתן דהן: אפשר לראות אותה גם בהשוואה בין השנים.

איתן דהן: אין פה שינוי משמעותי.

אבי דיכטר: לא הבנתי את המשפט שאמרת קודם.

אבי דיכטר: מה זאת אומרת, אי אפשר לקבוע מדד לזמן לטיפול בקבילה?

איתן דהן: אני מסביר.

איתן דהן: למשל, קיבלנו קבילה לפני מספר ימים לקצינה שיש לה אזרחות אוסטרית, והיא אמורה להיכנס לקבע בעוד יומיים.

איתן דהן: הקצינה אומרת – לא משנה כרגע מה עבר, ידעה, לא ידעה, אני לא אכנס לכל הפרטים, אבל ברגע שהיא תיכנס לשירות קבע, מבחינת אוסטריה, מיד לוקחים לה את האזרחות כי אסור לה לשרת כאשת קבע בתוך צבא אחר, שהוא לא הצבא האוסטרי.

איתן דהן: ולכן היא ביקשה להשתחרר.

איתן דהן: היא חייבת להשתחרר בעוד שלושה ימים.

איתן דהן: קבילה כזו, גם אם היא מאוד מורכבת וגם אם היא מאוד חשובה וגם צריך להעמיק בה, היא חייבת לקבל תשובה תוך יום-יומיים, בין אם אנחנו רוצים או לא רוצים.

איתן דהן: ולכן יש פה התכנסות מהירה, פגישה שלי הבוקר עם ראש אכ"א, פגישה שלי הבוקר עם מפקד פיקוד העורף על העניין הזה, וסגרנו את זה בשיח בין המפקדים, והיום בערב תינתן תשובה בעניין הזה.

איתן דהן: אין דרך אחרת לכל הפרוצדורה.

איתן דהן: אבל ככלל אפשר לראות שחלק גדול מהקבילות נסגר ב-60 יום.

איתן דהן: זה היעד ששמנו לעצמנו.

איתן דהן: אנחנו עומדים בו ברוב הקבילות.

איתן דהן: אפשר לראות.

איתן דהן: במקרים חריגים אנחנו מגיעים גם לאיזורים האלה.

איתן דהן: כחלק מהדברים שעסקתי בהם, אמרנו, רגע, מה זה מקרים חריגים?

איתן דהן: ישנם איזורים, למשל, שבהם צריך לשנות פקודות.

איתן דהן: שינוי פקודות לוקח זמן.

איתן דהן: ישנם נושאים שהם נושאים משאביים ארוכי טווח, שהם נדרשים לשינויים, הם לוקחים זמן.

איתן דהן: בנושאים האלה אני מקיים בקרה ומעקב.

איתן דהן: יש לנו בו"מ בתוך היחידה, אחת לתקופה מגיעים, מציגים לי את לוחות הזמנים כפי שקבעתי, ובהתאם לזה אני נותן הנחיות.

איתן דהן: במקומות שבהם ישנה חריגה מלוחות הזמנים, אנחנו מקיים דיונים דחופים.

איתן דהן: למשל, לפני מספר שבועות קיימנו דיון עם רמ"חית - - - של צה"ל ועם עוד מספר ראשי מחלקות כדי לפתור בעיות בתחום מסוים.

איתן דהן: בזרוע היבשה קיימנו פגישות גם עם אנשי הסגל ואנשי האימונים שם כדי לפתור בעיות שעוסקות בסוגיות של הכשרה של חיילים שלא מקבלים תגמולים.

איתן דהן: ואפשר לתת עוד דוגמאות.

איתן דהן: יש דברים שלוקחים קצת יותר זמן, אבל אנחנו עם יד על הדופק בעניין כולל ביקורת עצמית.

אבי דיכטר: אני לא מתמטיקאי דגול, אבל בכל אופן – 50% מהקבילות מטופלות בלמעלה מחודש ימים?

איתן דהן: היעד שאנחנו הגדרנו לקבילות הוא 60 יום.

איתן דהן: זה היעד.

איתן דהן: אנחנו חושבים שהוא יעד מספק.

אבי דיכטר: יעד שמספק את מי?

אבי דיכטר: לא הבנתי.

אבי דיכטר: הרי ברור לחלוטין שמבחינת הקובל פרק זמן של 60 יום הוא ארוך מאוד.

איתן דהן: אני אסביר בשנייה על התהליך, ואתי תרחיב בעניין הזה.

איתן דהן: יש תהליך סדור של קבילה כפי שהוא נכנס אלינו.

איתן דהן: הוא נכנס, הקבילה מבוררת בהתחלה, רגע, בוא נלמד על מה החייל מתלונן.

איתן דהן: אם ישנה דחיפות לעניין הקבילה נכנסת למסלולים דחופים ואנחנו פותרים אותן בלוחות זמנים ראשוניים.

איתן דהן: כלומר, לא יהיה מצב שחייל קבל וצריך לקבל תשובה בלוחות זמנים מסוימים ולא ניתן לזה מענה – זו קבילה דחופה.

איתן דהן: ישנן קבילות שעוסקות בהתנהגות לא נאותה של מפקדים, בעיות באכ"א, אי תשלומים לאנשים.

איתן דהן: באיזורים האלה זה מחייב אותנו לעבוד מול אכ"א ולפעמים מול חמישה-שישה גורמים כדי לקבל תשובות.

איתן דהן: בחלק מהמקומות החייל צודק, ואני יכול להגיד לך שבחלק מהמקומות החייל לא צודק.

איתן דהן: זה מחייב אותנו להעמקה, כולל משפטנים שיושבים על הדבר הזה.

איתן דהן: במקומות מסוימים זה אפילו מגיע אליי לדיונים.

איתן דהן: ולכן זה היעד ששמנו, אם כי הערת אזהרה, כפי שאמרתי בהתחלה, לוודא שחייל לא נפגע בגלל פרק הזמן, כי אם הוא נפגע אז לא עמדנו ביעד.

אבי דיכטר: איתן, אני שואל את השאלה מפני שהרי ברור לחלוטין שמי שמגיע אליכם בקבילה, כבר חלף זמן מרגע הפגיעה עד רגע הקבילה.

אבי דיכטר: זה זמן שהוא לא נספר.

אבי דיכטר: זאת אומרת, כשאתה אומר 60 יום, זה 60 פלוס.

אבי דיכטר: הזמן הזה הוא קביעה של מי?

אבי דיכטר: כמה היה בעבר?

אבי דיכטר: היה יותר?

איתן דהן: פעם גם היה 90 יום.

אבי דיכטר: מה זה פעם?

אבי דיכטר: ב-48'?

אתי מכאני: בשנים האחרונות משך זמן הטיפול הולך ויורד, ממוצע ימי הטיפול הולך ומשתפר.

אבי דיכטר: איך נראה השיפור?

אתי מכאני: מבחינת ממוצע הטיפול, בקבילה 38, גם בדוח שהוצג לפני ארבע או חמש שנים, היו 50 ימים, אחר כך 40 ומשהו, וזה במשך חמש שנים ברציפות של מגמת שיפור.

אתי מכאני: חשוב לי לומר שהנתונים מייצגים את התהליך השלם של מרגע קבלת הקבילה ועד היום שהוא מקבל במייל את התשובה.

אתי מכאני: יש תהליכים שקורים והנתונים מייצגים את התשובה הכתובה.

אתי מכאני: אבל המענה האמיתי והמהותי, במקרים הרלוונטיים, הרבה מאוד פעמים מתקבלים הרבה קודם וכל קבילה צריכה את יומה, ו-60 יום זה יעד כללי.

אתי מכאני: כל קבילה צריכה את המענה המתאים לה, בהתאם לדחיפות, לחומרה ולעומק הנדרש.

איתן דהן: אנחנו עוסקים בכ-200 קבילות בשבוע, שנכנסות לתוך המערכת.

איתן דהן: כולן מחייבות העמקה, שיח עם החיילים, פניות, אל מול הגוף שנמצא אנחנו מנסים לשפר את עצמנו, אבל אלה לוחות הזמנים שאנחנו מצליחים לעמוד בהם.

איתן דהן: ושוב, צריך לראות שאנחנו לא מאפשרים פגיעה בחיילים במובן שעבר הזמן שזה רלוונטי לגבי החייל כדי לקבל תשובה על - - - אני רוצה להיכנס לתוך דוח הביקורת ולתת לכם העמקה כדי להבין ולצבוע חלק מהדברים שנגעתי בהם.

איתן דהן: נושא מפקד פקוד – ראשית, אני רוצה לומר שהשיח הפיקודי הוא כלי משמעותי שנתון בידי המפקדים להעצמת חייליהם, יכולותיהם והתחושות של החיילים.

איתן דהן: זה כלי משמעותי שהמפקדים משתמשים בו.

איתן דהן: ברוב המקומות נעשה שימוש נכון בכלי הזה.

איתן דהן: במקומות שבהם ישנם פערים ולא נפתרים ברמת הפיקוד, מגיעים אלינו לא מעט פניות.

איתן דהן: אפשר לראות כאן שבנושא מפקד-פקוד קיבלנו כ-3,000 נושאי קבילה של חיילים שעסקו בנושא הזה בתחומים שונים.

איתן דהן: אני יכול להגיד מה אנחנו למדים מהעניין הזה.

איתן דהן: קודם כל, אפשר לראות בשורה הראשונה, שלמרות שיש ירידה בקבילות שמצביעות על אלימות פיזית, יש לנו קבילות שמאופיינות באלימות מילולית ובשיח פיקודי לא ראוי, לרבות באמצעות ווטסאפ.

איתן דהן: אני מזה בדוגמאות של קבילות מסוג זה כמה דברים.

איתן דהן: האחד, קודם כל, יש טשטוש גבולות בין המפקדים לבין החיילים.

איתן דהן: איך אני מזהה את זה?

איתן דהן: מהדוגמאות שאנחנו רואים.

איתן דהן: יש לנו דוגמה של קצינה בדרגת סגן אלוף שסוטרת לחיילת.

איתן דהן: מבחינתנו האירוע הזה נראה חמור ביותר.

איתן דהן: כשאני רואה את האירוע הזה אני מיד נדרך, קודם כל, כמפקד בצה"ל בעבר, ובוודאי כנציב קבילות החיילים.

איתן דהן: אנחנו מתחילים לחקור את האירוע – אכן היתה סטירה.

איתן דהן: אבל ההסברים שניתנים לעניין הזה – זו האווירה, זה היחס בינינו, היא כמו הבת שלי, ומתחיל שיח כזה שבסוף מייצר פה איזשהו טשטוש גבולות בין המפקד לחייל, שמצד אחד מאפשר לחייל לפרוץ את הגבול, וכמובן גורם למפקד לפרוץ את הגבול.

איתן דהן: זה איזור שהוא מאוד מאוד בעייתי וזיהינו אותו גם בדוגמאות נוספות.

איתן דהן: לצערי, הסטירה היא לא דוגמה יחידה.

איתן דהן: קצינה בחטמ"ר בדרום נמצאת באוטובוס, שתי חיילות מתווכחות, באיזה שהוא שלב הקצינה מתערבת, כנראה שהעסק לא נרגע, והיא סוטרת לאחת החיילות.

איתן דהן: אירוע חמור ביותר.

איתן דהן: גם פה אתה מזהה טשטוש לא ברור של גבולות והתנהלות של מפקדים.

איתן דהן: אני חושב שבעניין הזה האחריות היא קודם כל על המפקדים, לייצר גבולות ולשים אותם באופן ברור על מנת שחיילים לא יבינו לא נכון את ההתנהלות.

איתן דהן: סוגיית של אלימות מפקדים, למרות שהיא נמצאת בירידה, ראינו פה כמה אירועים.

איתן דהן: למשל, בגדוד אחד מפקד במהלך תרגיל חוטף חייל, מפעיל עליו אלימות, שובר לו את היד.

איתן דהן: אירוע שהוא יחסית חריג.

איתן דהן: כמובן שהמפקד רוצה לשפר את המוכנות, רוצה לשפר את ההיערכות של החייל, זה אולי חלק מהתרגיל.

איתן דהן: זה נדרש להיעשות ברמה הנכונה, בוודאי לא להגיע לדבר הזה.

איתן דהן: בדוגמה אחרת, מפקד בועט לחייל בראש.

איתן דהן: חשוב לי להסביר בעניין הזה שכשחייל קובל על מפקד שבועט לו בראש במהלך תרגיל, אז יכול להיות שהבעיטה במהלך תרגיל – כולנו היינו בתרגילים – יכולה להיות כזו שממריצה את החייל.

איתן דהן: אבל זה בדרך כלל מצביע על מערכת של שיח פיקודי בעייתי.

איתן דהן: בדרך כלל זה לא האירוע היחיד, אלא זה אירוע שכנראה התחבר לכמה דברים ובו החליט החייל שהוא קובל.

איתן דהן: הנושא הזה הוא בהחלט נושא בעייתי.

איתן דהן: חייל שנרדם ובועטים ומעירים אותו; אירועים שהצבענו עליהם בצורה ברורה.

איתן דהן: שיח פיקודי בעייתי – נגענו גם באמירות גזעניות שקשורות לעניין הזה.

איתן דהן: ישנה דוגמה, לצערי, דוגמה כואבת אפילו, של חיילים ממוצא אתיופי בתוך יחידה שהמפקד אומר להם: תחייכו כדי שאראה אתכם בלילה.

איתן דהן: אני שמעתי את האירוע הזה, הצגתי אותו גם לרמטכ"ל - - -

קטי קטרין שטרית: או לקרוא לו "כושי".

קטי קטרין שטרית: גם זה היה.

איתן דהן: האירועים האלה הוצגו לרמטכ"ל, לשר הביטחון ולראש הממשלה, והם רואים את האירועים האלה בחומרה.

איתן דהן: אבל זה בהחלט אירוע שמעורר דאגה.

איתן דהן: אתה מסתכל על האירוע, אז נכון, יש פה ממשק חייל-מפקד, השאלה היא מה יש מאחורי זה.

איתן דהן: סוגיית ההכשרה – איך הגיע המפקד, קצין בדרגתו, למצב שהוא אומר אמירה כזו.

איתן דהן: איזור מאוד מאוד בעייתי.

איתן דהן: ראינו בווטסאפ פרסומים שמפירים את זכויותיהם של חיילים.

איתן דהן: חייל פונה למפקד, מראה לו הפניה בתחום אישי, זה מגיע אליו בווטסאפ, מחליט שהוא מחבר בתוך הרשת עוד מפקדים רבים בבעיה הזו.

איתן דהן: החייל קובל על זה כי זה פגע בו.

איתן דהן: יש פה עניין של סודיות רפואית.

איתן דהן: פקודות שניתנות בווטסאפ בחלק מהמקומות – דברים שראינו והצבענו עליהם במהלך הקבילות.

איתן דהן: ריבוי קבילות כנגד נגדים – ראשית, הדבר הזה הוא לא חדש.

איתן דהן: מי שיקרא גם את הדוחות הקודמים, יראה שהנושא הזה קיים.

איתן דהן: צה"ל אומנם הקים בית ספר לנגדים במכללות בגלילות כדי לפתור את הבעיה של השיח הזה, כי בעבר גילינו שמפקדים בצבא, נגדים בעיקר, לא עוברים הכשרה של מפקדים, וכתוצאה מזה השיח הפיקודי הוא לא מספיק טוב.

איתן דהן: לכן הוקם בית הספר הזה, אבל עדיין ישנן התבטאויות חריגות.

איתן דהן: למשל, נגד שאחרי שהחייל מעצבן אותו אומר לו אמירה כמו נאצי, שזו בהחלט אמירה חריגה.

איתן דהן: המילה, וסליחה, אני מקווה שזה לא מצוטט באון ליין, המילה 'זין', סליחה על האמירה, היא בשיח, היא בשיח כל היום.

איתן דהן: אתה כזה ואתה כזה, ונמאס כי אתה כזה, ובחלק מהמקומות זיהינו את זה כנושא שבהחלט מחייב את ההתייחסות שלנו.

איתן דהן: ריבוי קבילות חיילים המשתייכים לאוכלוסיות ייחודיות, בעיקר חרדים, חיילים בודדים, מתנדבים ועתודאים – בסוגיית העתודאים, והנושא עלה גם בעבר, נעשתה עבודה רצינית אבל עדיין ישנן טענות בעיקר על איכות המענה שניתן, טלפונים שלא מקבלים מענה, בעיות שלא מקבלות מענה מלא.

איתן דהן: חרדים – לא מעט טענות על - - - ועל הטיפול, בחלק מהמקומות כחוסר באנשי כוח אדם שאמורים להיות בתפקידים מסוימים, שזה תפקידם, לתת מענה לדבר הזה, וזה לא מקבל מענה, ולכן זה מגיע בעוצמות בקבילות שאותן אנחנו רואים.

אבי דיכטר: איתן, הנתון שאתם שמים בהתחלה, של כמעט 3,000 קבילות בנושאי פקוד-מפקד - - -

איתן דהן: זה לא קבילות.

איתן דהן: אני פירטתי בהתחלה, זה נושאי קבילה.

איתן דהן: יכול להיות מצב שבקבילה אחת עולים שני נושאים – האחת, בעיית מפקד-פקוד, והשנייה, טיפול רפואי לא טוב של הרופא בגדוד.

אבי דיכטר: אבל אם זה 3,000 קבילות - - -

איתן דהן: זה לא קבילות, זה נושאי קבילות.

אבי דיכטר: נושאי קבילה, ובפאי בהתחלה הצגתם רבע מהקבילות בנושא מפקד-פקוד - - -

קריאה: יש יותר נושאי קבילות מקבילות.

איתן דהן: בתוך קבילה אחת יכולים להיות מספר נושאי קבילה, ולכן אלה מספרים שאי אפשר להשוות ביניהם.

איתן דהן: אני אקצין - יכול להיות מצב שבקבילה אחת עולים חמישה נושאים.

איתן דהן: יש חיילים מסוימים שלפעמים היחס הזה מגיע לקיצוניות ואתה רואה לפעמים 20 נושאים בתוך קבילה אחת, אי אפשר להתעלם מהם, ולכן אנחנו מפלגים אותם.

איתן דהן: אפשר להגיד, טוב, קבילה אחת ביחס מפקד-פקוד, אבל הוא מתלונן על סוגיית התשלומים, הוא מתלונן על סוגיה רפואית, והוא מתלונן על דברים נוספים.

איתן דהן: לכן עשינו פה פילוג נוסף כדי לתת תמונה נוספת לעניין הזה.

אבי דיכטר: טוב.

איתן דהן: מכאן אני עובר לנושא הבא, זה עדיין ביחס מפקד-פקוד – פגיעה בזכויות של חיילים.

איתן דהן: בעניין הזה כמובן שיש לנו את כל סוגיית מקצועות 16א, ואני אדבר עליהם תיכף במילה אחת.

איתן דהן: הנושא השני שעולה כאן, והוא חותך פה חלק גדול מהבעיות שעולות כאן, הוא בקיאות מפקדים בפקודות הצבא, ומכיוון שישנו חוסר בקיאות אנחנו מגיעים לפערים במתן מענה לחיילים.

איתן דהן: והנושא השלישי הוא פער מערכתי שישנם שינויים לא מעטים שקורים בצה"ל.

איתן דהן: דרך אגב, אני חושב שארגון שרוצה להיות רלוונטי ומותאם למה שקורה בסביבה, צריך להשתנות כל הזמן.

איתן דהן: וזה מצוין שמקיימים תהליכי שינוי.

איתן דהן: אבל אם אתה מקיים תהליך שינוי ארגוני בתוך ארגון מסוים, אתה חייב לסגור אותו עד הסוף.

איתן דהן: בחלק מהמקומות אנחנו מזהים שתהליכי השינוי שבהם התקבלו החלטות, לא קיבלו את המענה המלא.

איתן דהן: כתוצאה מזה, הפערים באים מהשטח, ותיכף אני אתן דוגמאות שמציגות את העניין הזה.

איתן דהן: אי מימוש כלל ימי החופשה של חיילי החובה במערך הלוחם – בעבר הלא-רחוק, לפי כשנתיים, כמות ימי החופשה של חייל בצה"ל היתה כ-15 ימים.

איתן דהן: הגיע ראש אכ"א הקודם וקיבל החלטה להעלות את ימי החופשה ל-18 ימים בשנה, מספר משמעותי.

איתן דהן: כשהנושא הזה הגיע לכדי מימוש התגלה דבר מאוד פשוט – דרך אגב, בקריה בתל אביב, אצלי, החיילים יוצאים לחופש, גם בבניין ממול של צה"ל יוצאים לחופש, וגם כנראה גדרה-חדרה, באיזור הזה אין בעיה לממש 18 ימים.

איתן דהן: אבל הבעיה המרכזית מתכנסת אצל האנשים בקצה, הלוחמים.

איתן דהן: הולכים לבה"דים שלנו, הולכים ליחידות המבצעיות, הולכים לחטיבות, ומגלים שבעצם לא מצליחים לממש את כמות ימי החופשה הזו, שהיא כמות גדולה יחסית, בגלל פעילות מבצעית, בגלל נסיבות כאלה ואחרות.

איתן דהן: הנושא הזה עולה בעוצמה מלמטה מהמון חיילים, ובצדק.

איתן דהן: בסוף השנה גם עלו הרבה קבילות בעניין הזה.

איתן דהן: כשאני מסתכל על 18 ימי חופשה בתור מפקד, אני אומר, קודם כל הקצה המבצעי, שהוא יקבל את ימי החופשה ואחר כך האחרים.

איתן דהן: מה שקרה פה בעצם זה קצת הפוך.

איתן דהן: יש תהליך תיקון בתוף הצבא לעניין הזה, ואני מקווה מאוד שהצבא ייקח את זה למקום שבו החיילים יוכלו לממש את החופשה שלהם בצורה מלאה, כי כרגע בהרבה מקומות זה לא בא לידי ביטוי.

איתן דהן: דרך אגב, במקומות שבהם היו אירועים מבצעיים, אני כנציג קבילות החיילים החלטתי לא להתערב, ולהגיד, חבר'ה, היה אירוע מבצעי, לשם זה הוקם צה"ל.

איתן דהן: האירוע בצפון, מגן צפוני, שעסק בטיפול במנהרות, אם חייל מיהלום לא מימש עוד שלושה או ארבעה ימי חופשה כי הוא גילה מנהרה, אני אומר לו, יישר כוח על גילוי המנהרה, עשית עבודה מצוינת, זה תפקידך, לא קרה כלום.

איתן דהן: אני חושב שבעניין הזה אפשר לתת תשובה מקצועית.

איתן דהן: אבל כשחייל לא מקבל את זה מסיבות אחרות, אז בעניין הזה אני חושב שישנו פער שהוא לא הוגן מול הלוחמים וזה פער מערכתי שמחייב טיפול.

איתן דהן: הנושא השני הוא החוליות הטכניות הפלוגתיות.

איתן דהן: בכל פלוגה בצה"ל יש את הקבוצה שנקראת בחלק מהמקרים - - -, היא חוליה טכנית פלוגתית ומטפלת ברק"מים, בטנקים זה בטנקים, בהנדסה זה בפומות, בנמרים, וכן הלאה.

איתן דהן: מה שקורה עם החובשים במקומות האלה או עם המכונאים שנמצאים בחלק מהחוליות האלה, בעבר החליט ראש - - - שמכיוון שהם נמצאים בחזית הלחימה, כשמגיעה חוליה כזו לטפל בטנק שנפגע, החוליה מגיעה לחזית הלחימה, היא צריכה לנסוע לשדה הקרב ועל כן צריך להכשיר אותם לרובאי 03.

איתן דהן: רובאי 03 משמע יש לו יכולות לחימה בסיסיות כדי להגיע לשדה הקרב.

איתן דהן: מעבר לזה שהוא מוכשר רובאי 03, זה גוזר עליו לא מעט זכויות כלוחם בצה"ל.

איתן דהן: כלומר, אם אני תומך לחימה זה אירוע אחד, ואם אני נמצא ברובאי 03 אז זה כבר נתונים אחרים, בשחרור שלו, במענק, בתעודה שהוא מקבל, המון מרכיבים.

איתן דהן: התנאי ששמו לדבר הזה – אם הוא מוכשר, יקבל את כל הזכויות, ואם הוא לא מוכשר, הוא לא יקבל את הזכויות.

איתן דהן: המון חיילים בצה"ל לא מוכשרים למרות שהם בחט"פים לרובאי 03, ברוב המקרים לא באשמתם.

איתן דהן: ומכיוון שהם לא מוכשרים לזה, אפשר למצוא באותה פלוגה שני חיילים, עושים את אותו תפקיד, אחד יהיה לוחם והשני לא יהיה.

איתן דהן: בעיה מערכתית – כינסנו אלינו אנשים מזרוע היבשה, מגופי המטה הכללי, ואני מקווה שהדבר הזה הולך לקראת פתרון.

איתן דהן: ישנו כבר מקום שהוקם להכשרה, תהליכי מעקב, אנחנו מנהלים על זה בקרה ומעקב, אבל בהחלט אירוע בעייתי, פגיעה בחיילים ובזכויות שלהם ללא ספק.

איתן דהן: סוגיה דומה היא מאבטחי מתקנים.

איתן דהן: אני לא רוצה להגיד שאף אחד לא רוצה להיות מאבטח מתקנים, אבל זה לא מקצוע מאתגר.

איתן דהן: ומכיוון שכך, חיפשו תמריץ לתת לחיילים כדי שיוכלו לעשות את המקצוע הזה, ולכן קיצרו להם את משך השירות.

איתן דהן: אמרו, מי שיהיה מאבטח מתקנים יעשה שירות קצר יותר בצה"ל.

איתן דהן: הגיעו אנשים לעשות את התפקיד ועל מנת שהוא יוכל לקבל את קיצור השירות הוא צריך לעבור הכשרה.

איתן דהן: אבל שוב, אם אתה לא בונה את המערכת השלמה כדי שתיתן מענה גם לסוגיית הכשרה בצורה מלאה עד החייל האחרון, אז אנחנו מגיעים פה לכמות חיילים שהם לא מוכשרים וכתוצאה מזה לא מקוצר להם השירות.

איתן דהן: אני נאלץ כנציב קבילות החיילים בנושא הזה לקבוע לצבא לשחרר את החייל מכיוון שהוא עשה תפקיד מעל שנה ושמונה חודשים כמאבטח מתקנים, זה הכלל, ואם הוא סיים את זה אז הצבא מחויב לתת לו את הקיצור.

איתן דהן: זה לגבי מאבטחי המתקנים.

איתן דהן: בסוגיה של מקצועות 16א – המון המון בעיות.

איתן דהן: מקצועות 16א זה מקצועות שהחליט שר הביטחון שבהם דין אישה כדין גבר, זה באישור ועדת החוץ והביטחון, וישרתו בעצם שנתיים ושמונה חודשים.

איתן דהן: ישנן כמה בעיות.

איתן דהן: האחת, שיש פערים בבקיאות המפקדים בפקודות של הדבר הזה, ואז אומרים דברים אחרים וזה יוצר פערים.

איתן דהן: סוגיה שנייה שאנחנו ראינו בחלק מהמקומות זה אטימות של מפקדים.

איתן דהן: למשל, מתגייסת חיילת לחיל הים, ואומרים לה, את תהיי מדריכה של טיל מסוים בחיל הים.

איתן דהן: הטיל הזה לא מגיע, מעבירים אותה ליבשה.

איתן דהן: אומרים לה, תעשי הכשרה ביבשה, תהיי מדריכה ביבשה על מערכת דומה.

איתן דהן: היא נמצאת שם כמעט כל השירות שלה, מסיימת כמעט שנתיים בצבא, ואז אחרי קרוב לשנתיים אומרים לה, רגע, בואי תחזרי לחיל הים ותשלימי עכשיו עוד שמונה חודשים כי הטיל אולי יגיע.

איתן דהן: והחיילת שואלת שאלה פשוטה – אני שירתּי במקום אחר שלא מחייב שנתיים ושמונה חודשים, למה אתם מטילים עליי את החובה הזאת?

איתן דהן: בעניין הזה הנחינו את הצבא לשחרר את החיילת.

איתן דהן: וישנם עוד מקומות שבגלל פערים ובחלק מהמקומות אטימות ישנה פגיעה בפרט.

איתן דהן: אחריות מפקדים לבריאות החיילים – קודם כל, צה"ל נושא באחריות לבריאות חייליו ובעיקר טיפול בחיילים שלו בזמן ובאיכות הנדרשת, ואפשר לראות פה חלק מהבעיות שעולים בתוך העניין הזה.

איתן דהן: ראשית, אפשר לראות פה חוסר היכרות, ביטול ודחיית הפניות של מפקדים בגלל חוסר היכרות עם הפקודות.

איתן דהן: חייל מגיע למפקד עם הפניה והוא דוחה לו אותה למועד אחר.

איתן דהן: המפקד כמובן לא יודע מה יהיה המועד הבא, ולחייל נגרם נזק רפואי.

איתן דהן: לא תקין, תקלה, מפקדים צריכים להכיר את העניין הזה.

איתן דהן: נגד שהחליט שהוא לא נוסע ולא לוקח חייל לפינוי – יש אירוע מאוד מאוד חריג של מ"מ ביחידה מיוחדת, שחייל פונה לחובש מספר פעמים כתוצאה מפציעות ביד שלו מזחילות, כולנו מכירים את זה.

איתן דהן: למרות שיש לזה מענה בצבא.

איתן דהן: חייל נפצע ביד, פונה לחובש, פעם, פעמיים, בחלק מהפניות הוא לא פונה באישור המפקד, הוא חוזר חבוש לפלוגה, המ"מ פוגש אותו ושואל אותו, למה הלכת בלי רשות?

איתן דהן: מתנהל שיח ביניהם, והשיח הזה מסתיים בזה שהוא אומר לו, תוריד את התחבושות ועכשיו בו נזחל ביחד.

איתן דהן: אירוע חריג מאוד, לא מקובל בשום קנה מידה של שיח פיקודי.

איתן דהן: כמובן שהערנו בעניין הזה.

איתן דהן: יש אי מימוש הנחיות רפואיות, אי כיבוד פטורים, חוסר היכרות עם הפקודות.

איתן דהן: סוגיית תשתיות שפוגעות במענה הכרחי לחייל – בעיקר תשתיות שמדברות על הטיפול של החייל בהיבט של ברה"צ, כלומר היגיינה ודברים נוספים.

איתן דהן: אנחנו רואים פערים לא מעטים, חלק מהמחנות מופיעים פה בדוגמאות.

איתן דהן: גדודים מעורבים – נגעתי בפתיח, אני חושב שיש מגמת שיפור, אם כי עדיין יש ריבוי של קבילות בעניין הזה ביחידות השדה.

איתן דהן: אני חושב שבצבא עשה כברת דרך במענה לחיילים מיוחדים בהיבט המזון, טבעונים, צמחונים וכולי.

איתן דהן: אבל גם במקומות שבהם ניתן מענה מערכתי, אם הנגד ביחידה לא ספר את מספר החיילים ולא הזמין את מספר מנות המזון, אז בסוף החייל הגיע לחדר האוכל ולא יקבל את המנה המגיעה לו.

איתן דהן: ברוב המקומות זה בסדר.

איתן דהן: מצאנו כאן אירועים חריגים.

קריאה: אלרגים?

איתן דהן: גם לאלרגים.

איתן דהן: יש חיילים שממש הולכים עם פתקים, שולחנות, והעסק הזה מקבל מענה.

איתן דהן: קבילות בנושא רפואה – בחלק מהדברים נגענו לפני כן ואני אדלג על מה שדיברתי כבר.

איתן דהן: קודם כל, סוגיית החובשים.

איתן דהן: אנחנו גילינו פער מקצועי במימוש אחריות החובשים בצה"ל.

איתן דהן: בתהליך ההכשרה שלהם יש המון משימות שמוטלות על חובש בשגרה ושהוא לא מוכשר להן בכלל.

איתן דהן: חובש בתהליך הכשרתו מוכשר לטיפול דחוף בקרב.

איתן דהן: חבישות מבצעיות, מענה מבצעי, ח"א, אינפוזיות וכדומה.

איתן דהן: במענה רפואי, כואב לחייל הראש או יש לו בעיה כזו או אחרת – הוא לא מוכשר לזה.

איתן דהן: אנחנו רואים בעיות תיעוד, אנחנו רואים בעיות הפניה לרופא, אנחנו רואים מפקדים שמנחים חובש: אותו אל תפנה עכשיו לרופא – אז יש לו מפקד, הוא מתייחס אליו בניגוד לעמדתו המקצועית.

איתן דהן: בנושאים האלה ראינו פערים.

איתן דהן: תיעוד ורשתיות – לחובש אין מערכת שהוא יכול להקליד בה כדי שיראו את המעקב הרפואי בכל הרשתות, בניגוד לרופא שיושב במשרד.

איתן דהן: ואפשר לתת פה עוד דוגמאות של חריגה מסמכות, והנושא הזה הוא בהחלט מאתגר.

איתן דהן: בעניין הזה פגשנו עם קצין רפואה ראשי בצה"ל, הוא הבטיח לתת לזה מענה בתוך ההכשרות, התחילו כבר לתת לזה מענה, ואנחנו מקיימים על זה תהליך בקרה ומעקב כדי לראות שאכן זה קורה.

אבי דיכטר: אנחנו כוועדה נתקלנו הרבה מאוד בדיונים שעסקו בנושא הרפואה, ובעיית הבעיות היתה זמינות רופאים.

אבי דיכטר: זה היה ממש עקב אכילס.

אסף דורון: ועדת שפירא עסקה בזה.

אבי דיכטר: זמינות רופאים – זה לא משנה מה מחליט המפקד.

אבי דיכטר: הוא יכול לשלוח אותו אבל אין לו לאן לשלוח אותו.

אבי דיכטר: זה ביצה ותרנגולת.

אבי דיכטר: אתה יודע שאין רופא, אתה אומר לו, תמשוך, כמוש מקובל.

איתן דהן: קודם כל, האמירה היא אמירה נכונה.

איתן דהן: זה מופיע בדוחות הביקורת.

איתן דהן: כתוצאה מהעניין הוקמה הוועדה המפורסמת שבגינה החליט צה"ל על הפרטה של חלק מהיכולות החוצה.

איתן דהן: אני מאוד מקווה שזה ייתן מענה לבעיה.

איתן דהן: התכנון הוא לתת ליחידות הקצה חיזוק ברופאים, לכל יחידות העורף שיוכלו לצאת החוצה למיקור חוץ.

איתן דהן: יש פה גם דואליות על יחידות השדה.

איתן דהן: אני לא אכנס לתוכנית עצמה.

אורנה ברביבאי: ההפרטה התחילה?

איתן דהן: עוד לא, מכיוון שעוד לא נסגר החוזה.

איתן דהן: הרפואה השלישונית – זה בעצם הרפואה בר"מ 2, וגם פה לא מעט בעיות.

איתן דהן: ר"מ 2 זה גוף שנמצא בתוך בתי החולים ואמור להקל על החיילים כשהם מגיעים לתוך בית החולים ולתת להם מענה.

איתן דהן: יש פה בעיות.

איתן דהן: שונתה כאן מדיניות במקרפ"ר, אבל עדיין יש פה פערים.

איתן דהן: רצף טיפולי נאות – דיברנו על חלק מהפרוצדורה מעבר לטיפול הקליני.

איתן דהן: אפשר לראות פה פערי תיעוד, העברת מידע.

איתן דהן: אני יכול להראות לכם דוגמאות של חיילת שעוברת טיפול שיניים בבסיס בדרום ומגיעה לתל השומר להמשך טיפול, היא באה עם הצילום בווטסאפ שהיא צילמה את המחשב במרפאה ומראה אותו לרופא השיניים בתל השומר שדי מגחך על האירוע.

איתן דהן: זו הבעיה בחלק מהמקומות, אם כי שהמערכת הממוכנת השתפרה ברפואה.

איתן דהן: לא מספיק, עדיין ישנם פערים.

איתן דהן: סוגיית זכויות ת"ש ותשלומים – צה"ל הוא בבואה של החברה האזרחית.

איתן דהן: הצבא מייצג ופוגש את כל מגוון האוכלוסיה עם היתרונות, עם החסרונות, עם הבעיות, עם הדברים החזקים, עם החולשות, הכול נמצא שם.

איתן דהן: ולכן סוגיית מעורבות המפקדים באופן פרטני מול חיילים הופכת להיות הרבה יותר משמעותית.

איתן דהן: כמה דברים שעלו לנו: שיבוץ חיילים בפועל ללא הסדרת רישומי הצבא, פגיעה בזכויות שכר וברמת הפעילות.

איתן דהן: הדבר הזה עולה בעיקר אצל אנשי הקבע.

איתן דהן: הרבה פעמים אנחנו רואים בחלק מהמקומות מפקדים, נגדים בעיקר שנמצאים בתפקיד מסוים, ואת התגמול הכספי שהם אמורים לקבל הם לא מקבלים.

איתן דהן: אנחנו מזהים בעיות של הסטת תקנים של מפקדים ממקום אחד למקום אחר.

איתן דהן: אנחנו עשינו בירור על העניין הזה ואני אסביר עוד מעט למה אני מתכוון.

אבי דיכטר: אמרת קודם, חיים בסביבה עסקית וכולי, ועכשיו אמרת, הוא מוצב במקום שתנאי השירות ותנאי השכר לתפקיד במקום הזה הם איקס, והוא לא מקבל את האיקס הזה.

אבי דיכטר: אז איך זה מסתדר עם מה שאמרת קודם של חי בסביבה - - -

איתן דהן: אני אומר שאנחנו לא חיים בסביבה מספיק טכנולוגית.

איתן דהן: אני רוצה שנחיה בסביבה מספיק טכנולוגית, אבל זה לא עניין טכנולוגי, זה עניין פיקודי במקורות שאותם בדקנו.

איתן דהן: אם עכשיו אני נגד בימ"ח ואני נמצא בתפקיד איקס והחליט המח"ט של החטיבה שאת התקן הזה הוא רוצה לתת לנגד אחר שנמצא במקום אחר, והוא מושיב את הנגד האחר על התקן הזה, והנגד שנמצא בימ"ח יושב על תקן אחר שלא מזכה במה שהוא צריך לקבל, אז יש פה בעיה פיקודית שהיא על גבול בעיות ערכיות.

איתן דהן: אבל ההחלטה פה היא החלטה בעייתית.

איתן דהן: אנחנו הערנו במקומות האלה, היכן שראינו בעיות.

איתן דהן: הצבא לקח את העניין הזה ברצינות, הוא עושה הסדרה בעניין הזה בכל הצבא.

איתן דהן: אבל במקומות שבהם מפקדים יחליטו להפר חלק מהפקודות, נגיע לאיזורים האלה.

איתן דהן: ולכן יש קבילה ספציפית בחלק מהמקומות על האיזור הזה.

איתן דהן: למשל, באוגדה בדרום הנושא הזה עלה לנגדת שיושבת על תפקיד ובסוף אמורה לשבת על תפקיד שמקנה לה איזשהו מענק, והיא לא מקבלת אותו.

איתן דהן: לכן בנושא הזה הערנו בחלק מהעניין למפקדים.

איתן דהן: גם בחטיבות נוספות, ואפשר לראות פה גם את החטיבות שמצוינות.

איתן דהן: ראינו את הדוגמאות האלה.

איתן דהן: הדוגמאות נמצאות גם בדוח הביקורת.

אבי דיכטר: סוף קבילה שלכם, למשל במקרה כזה, האם הקובל מפוצה באופן אוטומטי?

איתן דהן: הקבילה הזאת ניתנה בהנחיה לפיקוד מסוים, לסדר ולתת מענה לסעד לנגדת.

איתן דהן: התשובה היא כן.

איתן דהן: החיילת מחיל הים שציינתי בעניין ההדרכה, שהיא בעצם שירתה כמעט שנתיים ושלושה חודשים, היא שירתה מעל שלושה חודשים מעל מה שהיא היתה אמורה לשרת, כי אמרו, את מדריכה וכולי, תבואי לחיל הים, אנחנו הנחינו את הצבא לשלם לה שלושה חודשי קבע מכיוון שהיא נשאר שלושה חודשים בצבא בלי שום סיבה.

איתן דהן: בעניין הזה, במקום שבו אנחנו מזהים פער משאבי, אנחנו מנחים והצבא בדרך כלל מקיים, ובמקום שהוא לא מקיים אנחנו מבצעים מעקב וכמובן אוכפים את העניין.

איתן דהן: שימור מעמד לחימה בבסיסי ההדרכה – שוב, נושא שעיקר הבעיה איתו הוא בקיאות מפקדים.

איתן דהן: כשחייל נמצא כלוחם בגדוד, הוא מקבל את - - - של לוחם בגדוד.

איתן דהן: כשהוא הופך להיות מש"ק הדרכה בבסיס ההדרכה, למשל, בבית ספר להנדסה צבאית בדרום, למרות שבסיס ההדרכה הוא של הנדסה קרבית, כמש"ק הדרכה הוא לא יקבל אותו תגמול כספי שהוא מקבל בגדוד.

איתן דהן: בעניין הזה היה בלבול וחוסר בהירות, יצאו כרגע פקודות חדות בצבא ואני מקווה שהם יישרו את העניין הזה וייתנו לו מענה.

איתן דהן: לא מעט קבילות הגיעו אלינו בנושא הזה, בעיקר בגלל חוסר בהירות.

איתן דהן: קבילות בנושא שכר סקטוריאלי – זה בעצם דרך מסוימת לתת תמריץ, למשל, לאנשים ב-8200 שקשה לתת להם איזשהו תמרוץ כספי בדרך אחרת, אז אפשר לתת להם מענה בצורה של שכר סקטוריאלי.

איתן דהן: גם בעניין הזה ישנה בעיה בחלק מההבנה של הפקודות.

איתן דהן: זה לא מעוגן בצורה מסודרת וישנם לא מעט פערים.

איתן דהן: אני יכול להגיד לכם שרק מהיום יש לנו קבילות מאוד יחידות בנושא הזה, נושא שמחייב הסדרה עמוקה בתוך הצבא כדי לתת מענה, אחרת אנחנו נאבד חלק מאנשי המקצוע שלנו.

איתן דהן: אני מצטט מפגישה שהייתי בה היום: בסוף אתה מסתכל על חלק מהאנשים אצלנו בקבע הראשוני שלהם, הם מקבלים משכורת כמו של ילד בן 17 בקייטנת קיץ.

איתן דהן: זה בערך המשכורת שלהם.

איתן דהן: זה לא מספיק, בחלק מהמקומות מנסים לתמרץ, ואני חושב שזה מחייב כמובן גם מענה מערכתי.

איתן דהן: מכאן אני אעבור לסוגיית החופשות.

איתן דהן: דיברנו על החיילים בחובה, לא אחזור על זה.

איתן דהן: ישנן לא מעט טעויות ברישום.

איתן דהן: גם על העניין הזה דיברתי, כשחייל משתחרר מצה"ל, ובסוף פתאום אומרים לו, רגע, רגע, לקחת יום קבע אחד יותר מדי.

איתן דהן: ובנושא הזה אנחנו חדים, ברורים ומדויקים, ומשתדלים לראות שהמענה שניתן הוא מענה מדויק ונותן מענה לפערים שעלו.

איתן דהן: סוגיית המלש"בים היא נושא שנשאלתי עליו כאן לפני כן.

איתן דהן: אני חושב שיש שיפור באיכות הקשר עם המלש"ב במקומות מסוימים, ויש שיפור גם במענה.

איתן דהן: היכן עולות עיקר הבעיות?

איתן דהן: וזה גם בעקבות השאלה שעלתה פה על ידי חבר הכנסת גדעון סער – חלק גדול מהקבילות נוגעות בעניין המענה האיכותי שמקבלים.

איתן דהן: למרות שבמיטב ישנו שיפור במערכת המחשוב וישנן הודעות אס.

איתן דהן: אם.

איתן דהן: אס.

איתן דהן: שמגיעות לחיילים וכולי, התחושה היא שלמרות התקשורת הטובה ולמרות השיח, איכות המענה לא מספקת.

איתן דהן: הרבה פעמים מלינים על סוגיית המיון.

איתן דהן: חייל אומר, רגע, אני מבקש לקבל הזדמנות כמו שאחרים מקבלים.

איתן דהן: בחלק מהמקומות הרוב מקבלים ובחלק מהמקומות אנחנו מזהים שישנם פערים.

איתן דהן: חייל מסוים לא קיבל הזדמנות למרות נתוניו כמו חייל אחר.

איתן דהן: ברוב הפעמים נעשה תיקון והוא מקבל הזדמנות - - -

גדעון סער: מה אחוז הקבילות בקרב המלש"בים שמצאתם כמוצדקות?

איתן דהן: כ-50%.

גדעון סער: זה אומר שאובייקטיבית יש בעיה.

איתן דהן: אני חושב שבמספר כזה של קבילות, נכון או לא נכון, זה מספר גדול שמעיד על בעיה.

גדעון סער: אם יש פי שלושה קבילות כמספר מוחלט, ומחצית מהן גם נכונות, אז אני חושב שבמקרה הזה - - -

אתי מכאני: אני מתנצלת שאני עוצרת אותך.

אתי מכאני: אני הטעיתי את הנציב.

אתי מכאני: 50% הם אפילו ללא עילה.

גדעון סער: כמה מצאתם שהן מוצדקות?

אתי מכאני: מתוך 50% שבוררו - - -

גדעון סער: המספר שמופיע שם כולל את נעדרי עילה?

איתן דהן: כן.

איתן דהן: זה כל הנושאים.

אתי מכאני: נעדרי עילה זה מישהו שפונה אלינו במקביל לזה שהוא פונה למיטב.

אתי מכאני: מישהי שרוצה לשנות את השיבוץ שלה כי היא רוצה להיות מדריכה ולא תצפיתנית, למשל.

אתי מכאני: אלה דברים שעל הסף אנחנו נשיב לה שאנחנו לא שמים את שיקול דעתנו תחת - - -

גדעון סער: אבל אני שואל, בראייה הרחבה שלכם אתם מזהים פה בעיה?

גדעון סער: אתם אומרים, הדור הוא כזה שבאופן סובייקטיבי הציפיות שלו מצה"ל הן אולי יותר גבוהות מכפי שהיו בעבר?

גדעון סער: האם באופן אובייקטיבי אתם מזהים פה בעיות בממשקים של הצבא עם?

גדעון סער: - - -

אתי מכאני: אני אשיב על זה בשמחה.

אתי מכאני: הבעיה שבאה לידי ביטוי בנתונים מורכבת מכל הדברים האלה גם יחד.

אתי מכאני: היא מורכבת גם מהעובדה שמלש"

אתי מכאני: בים פונים והם רוצים יותר והם מאוד מתעניינים במה יהיה השיבוץ הספציפי שלהם והם נעזרים בכל מי שהם יכולים, והם נעזרים גם בנו.

אתי מכאני: ולכן אני אומרת שבניגוד לקבילות האחרות, 50% על הסף, וזה הרבה יותר גדול מאשר במקרים האחרים.

אתי מכאני: אבל אנחנו כמובן לא נצא פטורים, בהקשר של לראות מה באמת הם רוצים.

אתי מכאני: עד השנים האחרונות פשוט לא ענו להם במיטב.

אתי מכאני: היה קשה מאוד עם זה שהם רצו יותר מענה ויותר תשובות, והמוקדים לא עמדו בלחץ.

אתי מכאני: אנחנו רואים בשנה האחרונה שיפור משמעותי בזה שבכלל עונים להם.

אתי מכאני: לגבי איכות המענה, אני חושבת שעדיין יש בעיה כי מיש מעבר לקו לא תמיד מספיק יודע, כי הדברים הם מורכבים.

אתי מכאני: ובנוסף, לא מסוגל לספק את מה שהוא רוצה.

אתי מכאני: כי אם הצבא שיבץ אותו כנהג משא, וזה באמת לא נעים שיש וקב"א 56 ודפ"ר 90 והצבא שם אותו כנהג משא, אז לא משנה מה, המענה מעבר לקו יהיה לא משביע רצון מבחינתו.

אתי מכאני: ויחד עם זאת, לא מעט בעיות שקשורות לחיבור של מידע ואינפורמציות, ואנחנו משתדלים - - -

גדעון סער: אני חושב שאתם כגורם בתוך המערכת צריכים לנתח את הנתונים, ולראות אם זה מקום להציע להיות בסיס לעבודת מטה שתעסוק בממשקים של הצבא עם המלש"בים ושינויים שנדרשים אולי במערכת כתוצאה מזה.

איתן דהן: אני בהחלט מסכים.

איתן דהן: ודבר שני, סטטיסטית עם מספר כזה של נתונים אי אפשר להגיד שאין בעיה.

איתן דהן: אם כמות כזו של אנשים מצביעה ואומרת, יש בעיה – גם אם אתה חושב שאין בעיה, אז אני חושב שישנה בעיה.

איתן דהן: אני יכול להגיד מה עולה מהקבילות.

איתן דהן: למשל, שיש תשובות שונות ומנוגדות.

איתן דהן: חייל מקבל תשובה אחת כזו ולאחר יומיים מקבל תשובה אחרת, מבולבל, לא יודע – סוגיה של תיאום.

איתן דהן: בחלק מהמקומות לפעמים אטימות.

איתן דהן: חייל לא ראה את ההורים שלו מספר שנים, ההורים שלו נמצאים בחו"ל, והוא אומר, חבר'ה, תדחו לי את הגיוס בשבועיים, אני רוצה רגע לטוס ולחזור.

איתן דהן: בחלק מהמקומות לא מאשרים, נושא שבהחלט אין שום בעיה לעשות אותו.

איתן דהן: אני חושב שאין שום בעיה לעשות אותו.

איתן דהן: ברור שזה משנה קצת באכ"א את המספרים, מי התגייס מתי וכולי.

איתן דהן: אבל באמת בעיניים פקוחות אפשר לראות את זה טיפה באופן שונה.

אבי דיכטר: איתן, הרי לפני קבילה הוועדה היא כתובת להרבה מאוד פונים.

אבי דיכטר: למלש"בים הוועדה היא כתובת כי הם לא יודעים לפנות למישהו אחר, והם פונים.

אבי דיכטר: הם עדיין לא מבינים שזו קבילה או שזה מספיק לקבילה.

אבי דיכטר: אנחנו כוועדה יכולים להעביר את זה מטבע הדברים לצה"ל, ובחלק מהמקרים אמרת את המילה אטימות – באמת, לפעמים אתה אומר, זה לא סביר, זה לא סביר שלא מקבלים תשובה עניינית בדחיית שירות בשבועיים כדי שהוא יוכל לראות את ההורים שלו וכיוצא בזה.

אבי דיכטר: השאלה בנושא הזה – יש לכם כתובת לטיפול מהיר, מסלול מהיר?

איתן דהן: יש לנו.

איתן דהן: אני אגע בזה ברשותך בשלב השאלות בהמשך.

איתן דהן: אבל התשובה היא כן, יש, יש בצה"ל POC לעניין הזה.

איתן דהן: זה רמת אכ"א, בקצרה.

איתן דהן: סוגיית המלש"בים – נגעתי בחלק מהדברים.

איתן דהן: המתנה ממושכת למפגשים עם גורמי בריאות הנפש.

איתן דהן: בנושא הזה קיימנו פגישות גם עם קרפ"ר וגם עם רמ"ח ברה"ן וגם עם סגן מפקד מיטב כדי לשפר את המפגשים שם.

איתן דהן: פערים באיוש תפקידים ייחודיים – נגעתי בזה לפני כן.

איתן דהן: לפעמים גם באוכלוסיות מיוחדות.

איתן דהן: סוגיית אנשי הקבע – אפשר לראות כאן את הקבילות.

איתן דהן: אני חושב שנגעתי בזה בפתיח, אבל בהחלט אנשי הקבע הם הליבה של צה"ל, קשרו את גורלם עם הצבא.

איתן דהן: דיברנו על התאמה בין תקן לתפקיד.

איתן דהן: פירטתי את זה לפני כן ולכן אני לא אכנס לזה.

איתן דהן: התאמה מקצועית של מקצועות צבאיים לעיסוק בפועל.

איתן דהן: עדכון תכלות תפקיד.

איתן דהן: אלה שינויים שנעשים וכתוצאה מזה אנחנו מזהים פערים.

איתן דהן: עלה גם ריבוי קבילות על חוות דעת ודירוגים.

איתן דהן: אני אתן דוגמה אחת.

איתן דהן: קצין שקובל על חוות דעת שנכתבת לו והוא לא ממושב באופן מלא, מה שמחייב בהתאם לפקודות הצבא.

איתן דהן: גם לזה הולכים בשינוי מערכתי בצבא.

איתן דהן: אנחנו כמובן נקיים על זה שוב מעקב.

איתן דהן: נושא אחרון שאני רוצה לגעת בו זה קבילות אנשי מילואים.

איתן דהן: כפי שאמרתי, מדובר באוכלוסיה ייחודית.

איתן דהן: בסוף הפרט הוא לא חייל יום יום בצבא, הוא מגיע מהמשפחה, מהחברה, מהעבודה, ממקומות מסוימים, וכדאי שנמצה את זמנו בצורה נכונה, נזמן אותו ביום שאנחנו רוצים אותו בהתאם לחוקים ולכללים.

איתן דהן: בחלק מהמקומות יש בעיות של זימון שמ"פ.

איתן דהן: ברוב המקומות הקבילה מקבלת מענה עוד בטרם אני כותב את התשובה.

איתן דהן: למשל, אם זימנו איש מילואים לא בלוחות הזמנים הנכונים, אז נותנים לו מענה.

איתן דהן: אם לא שילמו לאיש מילואים יום, בדרך כלל מיד לאחר הקבילה משולם העניין.

איתן דהן: חלק גדול מהקבילות מקבלות מענה.

איתן דהן: יש עלייה בקבילות של אנשי המילואים.

קטי קטרין שטרית: יש סיבה לעלייה?

איתן דהן: מזכירה לי פה אתי את העניין הזה.

איתן דהן: חלק גדול מהקבילות – נגעתי בסוגיית חופשות וכולי, של אנשחים שמשתחררים מהצבא, ולאחר מכן אומרים להם, יש בעיה ברישום החופשים שלכם, החזרים כספיים וכולי.

איתן דהן: העלייה באה בעיקר בזה.

קריאה: אז זה דברים טכניים?

איתן דהן: כן.

קריאה: אי אפשר להסיק מסקנות - - -

איתן דהן: אתמול קראתי קבילה של בחור שהשתחרר והוא חייב 50,000 שקל לצבא.

איתן דהן: אירוע משמעותי.

איתן דהן: אחרי שאמרו לו, אתה חייב 11,000 שקל ביציאה.

איתן דהן: אירוע מאוד משמעותי ודרמטי מבחינתו.

אבי דיכטר: אבל איתן, בכל אופן השאלה של אתי היא נכונה.

אבי דיכטר: יש פה בשנתיים האחרונות עלייה של 40% בקבילות מילואימניקים.

אבי דיכטר: זו עלייה דרמטית.

קטי קטרין שטרית: במיוחד שזה גם עניינים טכניים.

קטי קטרין שטרית: אפשר לתקן, זה לא עניין ברומו של - - -

איתן דהן: נכון, נכון.

קטי קטרין שטרית: כמו שאמרת, נגמרה המכסה, אין מה לעשות, צריך להסתדר עם מה שיש.

קטי קטרין שטרית: אז אתה יודע מה, עוד אפשר להבין.

קטי קטרין שטרית: אני לא מקבלת, אבל אפשר להבין.

איתן דהן: אני מסכים.

קטי קטרין שטרית: אבל פרטים טכניים, כמו החזרה של כספים, אם זה חוזר על עצמו – וזאת נקודה שרציתי לשאול בהמשך, אבל אולי כבר תענו עליה - - -

אבי דיכטר: לא, את לשאלות והתשובות נגיע בדיון.

קטי קטרין שטרית: לא, בגלל שזה חוזר על עצמו כמה פעמים.

איתן דהן: אז תיכף נדבר על זה.

איתן דהן: שקף אחרון – אלה עיקרי הדברים שאני מצאתי לנכון להציג: הטיפול הרפואי – נושא שמקבל וצריך לקבל מענה.

איתן דהן: חופשות חיילי החובה במערך הלוחם.

איתן דהן: קבילות מפקד פקוד – שיח פיקודי, התבטאויות ושיח בלתי הולם.

איתן דהן: תשתיות הכרחיות לחייל – בעיקר תשתיות של מגורים והיגיינה.

איתן דהן: פגיעה בזכאות חיילים עקב פערים מערכתיים מתמשכים: חט"פים, מאבטחי מתקנים וכולי.

איתן דהן: והסוגיה האחרונה, שלא עלתה כנושא ביקורת בפני עצמו, היא נמצאת בחתך של כלל הנושאים – אני חושב ששכר הנגדים בצה"ל, בעיקר של הנגדים הראשונים, מחייב התערבות גם מחוץ לצבא כדי לאפשר מענה מערכתי לעניין.

איתן דהן: אלה עיקרי הדברים.

איתן דהן: אני חייב להגיד שבשיח השוטף בסך הכול השיח עם הצבא הוא טוב.

איתן דהן: כלומר, יש לי מפגשים עם ראש אכ"א, עם רח"ט תומכ"א, עם רמ"חים ורח"טים, אנשים מגיעים למפגשים, עם הרמטכ"ל, עם סגן הרמטכ"ל, כדי לקדם חלק מהעניינים.

איתן דהן: במקומות שאני מזהה בעיות רחבות אני מכניס אותם לתוכנית הביקורת של מבקר מערכת הביטחון.

איתן דהן: למשל, אחד הנושאים שעלה פה, נדבר על זה אולי בהמשך.

איתן דהן: אני חושב שאפשר חלק מהדברים לקדם.

איתן דהן: זהו, עד כאן.

אבי דיכטר: אתה יכול לומר לנו, מתוך הסקירה על רצף העשור האחרון, איפה ישנם דברים שלא מצליחים לפרוץ את תקרת הזכוכית ושתקועים מכל סיבה שהיא, באשמת הצבא, לא באשמת הצבא, באשמת הטכנולוגיה, באשמת העלות התקציבית שנגזרת מזה.

אבי דיכטר: איפה ישנם דברים שאתה כנקח"ל מבין שלא מצליחים לפרות את התקרה הזו?

איתן דהן: אני חושב שאפשר לגעת בשניים-שלושה דברים, ואתם מוזמנים להוסיף מעבר.

איתן דהן: האחד, זה הסוגיה הרפואית – היא עלתה בעוצמה והיא נמצאת שם.

איתן דהן: והנושא השני, סוגיית השיח הפיקודי – הגם שהיא מתקדמת ונהיית טובה יותר, קשה לקבל אירועים כמו שראינו פה.

איתן דהן: אני חושב שהם פוגעים בחיילים בצורה באמת משמעותית.

איתן דהן: דרך אגב, הם גם משפיעים באופן רוחבי בהתנהלות בתוך יחידות.

איתן דהן: מה עוד?

קריאה: מלש"בים.

איתן דהן: סוגיית המלש"בים, נכון.

קטי קטרין שטרית: יש גם סתירה במאפיינים שכתבתם.

קטי קטרין שטרית: כתבתם: ירידה בקבילות המצביעות על אלימות פיזית ומילולית, לרבות ווטסאפ, ולא כל כך דיברתם על הרשתות החברתיות, והיום רשתות חברתיות זה סוג מסוים של הטרדה בקרב החיילים, ואחר כך אתם חוזרים וכותבים: ריבוי קבילות חיילים המשתייכים לאוכלוסיות ייחודיות, כגון: חרדים, חיילים בודדים, מתנדבים ועתודאים.

קטי קטרין שטרית: אז יש פה סתירה.

קטי קטרין שטרית: האם יש ירידה או עלייה?

קטי קטרין שטרית: או אם יש עלייה בקבוצות של אוכלוסיות מיוחדות - - -

איתן דהן: זה בדיוק מה שאמרת בסוף.

איתן דהן: יכולה להיות עלייה במקום אחד, אבל עלייה רחבה של כל הקבילות בתחומים מסוימים, של אלימות, למשל, היא לא על אותם נתונים.

איתן דהן: יכול להיות שבגוף מסוים יש עלייה באיזור מסוים, אבל כלל העלייה בגוף על כל התחומים היא שונה.

איתן דהן: ולכן יש פה הפרדה בין שני הנושאים האלה.

איתן דהן: אני לא רואה איזשהו ניגוד.

אבי דיכטר: אנחנו סוגרים כאן את הדיון ועוברים לדיון סגור וחסוי שיאפשר גם לשאול שאלות, גם להשיב תשובות שאי אפשר לתת אותן כיציאה לתקשורת.

אבי דיכטר: זה מחייב אותנו לכמה דקות שאנחנו צריכים להתארגן אחרת כדי להתארגן אחרת לנושא הזה.

אבי דיכטר: תודה רבה לאנשי התקשורת ותודה רבה לאורחים שלא יכולים להמשיך אתנו לחלק החסוי.

אבי דיכטר: תודה רבה.

אבי דיכטר: אנחנו נשארים במקומות, נותנים לאנשי הכנסת לטפל בדברים שצריכים, ואנחנו ממשיכים מיד את הדיון.